Wayde en Caster draf Monaco-rekords kafFoto: AP Photo/Natacha Pisarenko ŉ Mens aanvaar dit feitlik as vanselfsprekend, maar Suid-Afrika se twee goue medaljewenners by verlede jaar se Olimpiese Spele, Wayde van Niekerk en Caster Semenya, lyk werklik onoorwinlik. Van Niekerk het Vrydagaand in Monaco by die Diamantligabyeenkoms die soveelste rekord van die legendariese Michal Johnson met sy tyd van 43:74 in die 400 m verbeter. En sommer net om die talent in die suide van Afrika ten toon te stel, het die twee Botswana-atlete, Isaac Makwala (43:84) en Baboloki Thebe (44:26) onderskeidelik tweede en derde geëindig. Johnson se byeenkomsrekord is op twee weke na 19 jaar gelede opgestel, maar sy 43:96-tyd is maklik deur Van Niekerk verbeter. ♦ Semenya het kwaai teenstand gehad, maar was weer net te sterk vir haar teenstanders toe hulle die pylvak binnekom. Haar wentyd van 1:55.27 is die vinnigste vanjaar, meer as ŉ sekonde vinniger as die vorige beste (1:56.61) en ook beter as haar eie byeenkomsrekord van 1:55.33. Sy is gevolg deur Francine Niyonsaba (1:55.47) en Ajee Wilson (1:55.61). ♦ Suid-Afrika se Akani Simbine het derde ná Usain Bolt (9:95) en Isiah Young (9:98) in die 100 m geëindig. Simbine se tyd was 10:02. ♦ Wanda Nel het meer as ŉ sekonde stadiger as haar beste seisoentyd gehardloop toe sy vyfde in die 400 m-hekkies geëindig het. Haar tyd was 55:90 – meer as twee en ŉ halwe sekonde stadiger as Cori Carter van die VSA se wentyd van 53:36.